GUNKUL ลงทุนโซลาร์ฟาร์มในญี่ปุ่น มูลค่าโครงการ 8.39 พันลบ.
GUNKUL ลงทุนโซลาร์ฟาร์มในญี่ปุ่น ขนาดกำลังการผลิตตามสัญญาซื้อขายไฟฟ้า 66.78MW และตามการติดตั้ง 72.80MW มูลค่าโครงการ 8.39 พันลบ. คาดก่อสร้างแล้วเสร็จ - COD ปี 65
25 ส.ค. 2559

บริษัทกันกุลเอ็นจิเนียริ่ง จำกัด (มหาชน) หรือ GUNKUL ระบุว่า ที่ประชุมคณะกรรมการบริษัทมีมติอนุมัติการลงทุนในโครงการโรงไฟฟ้าพลังงานแสงอาทิตย์เคนโตส (Kentos) เมืองอุทสึโนะมิยะ จังหวัดโทชิงิ ประเทศญี่ปุ่น ขนาดกำลังการผลิตของโครงการตามสัญญาซื้อขายไฟฟ้า 66.78MW และตามการติดตั้ง 72.80MW มูลค่ารวมโครงการประมาณ 24,017 ล้านเยน หรือคิดเป็นประมาณ 8.39 พันล้านบาท
ทั้งนี้ บริษัทจะลงทุนผ่าน Gunkul International (Mauritius) (GIM) ซึ่งเป็นบริษัทย่อยของบริษัท โดยบริษัทถือหุ้นในสัดส่วน 100% และแต่งตั้ง Future Asset Management เพื่อรองรับธุรกรรมในโครงสร้างแบบ TK Structure
โดยโรงไฟฟ้าดังกล่าวมีใบอนุญาตขายไฟฟ้าที่ผลิตจากพลังงานแสงอาทิตย์ให้กับ Tokyo Electric Power Company (TEPCO) ซึ่งได้รับสัมปทานในการขายไฟฟ้าให้แก่ TEPCO เป็นระยะเวลา 20 ปี ในอัตรารับซื้อไฟฟ้าแบบ feed-in tariff (FIT) หน่วยละ 36 เยน โดยคาดว่าจะสามารถก่อสร้างแล้วเสร็จและจำหน่ายไฟฟ้าในเชิงพาณิชย์ได้ภายในปี 65
สำหรับโครงการโรงไฟฟ้าพลังงานแสงอาทิตย์แห่งนี้นับเป็นโครงการที่ 3 ของบริษัทในประเทศญี่ปุ่น